arnastofnun/IGC-2024 huggingface dataset:
Spyrja ekki um svörin

Flestir þáttastjórar um þjóðmál geta ekki spurt pólitíkusa út í svör þeirra. Geta bara tínt spurningar upp úr bloggi og fésbók. En geta ekki spurt út í svörin. Til þess hafa þeir ekki þekkingu, yfirsýn eða aðstoð í heyrnartóli. Úr bloggi og fésbók hafa fengizt ótal efasemdir um yfirlýsingar Sigmundar Davíðs, um sannleiksgildi þeirra, innihald eða marktækni. Sigmundur svarar flestum spurningum út í hött, með nýrri lygi, nýrri froðu, nýju heimsmeti. Og þá nær þáttarstjóri ekki lengra. Vilji fjölmiðlar veita hér sama aðhald og á Vesturlöndum, verða þeir að geta spurt ítrekað út úr svörum pólitíkusa.
Og jafnvel hærri

Sigmar Guðmundsson spurði í sögufrægu Kastljósi: „Hvernig getur þú ábyrgst að það verði til einhverjir 300 milljarðar í samningaviðræðum, sem varla eru farnar af stað?“ Sigmundur svaraði að bragði: „Vegna þess að fjármagnið er til staðar og þeir verða að semja og það liggur ljóst fyrir, meira að segja Seðlabankinn viðurkennir það núna, að það sé ekki hægt að klára þetta öðruvísi en að verulegt fjármagn verði eftir, upphæðin eins og þú nefnir og jafnvel hærri.“ Þetta var fyrir ári. Sama er, þótt Sigmundur Davíð afneiti sér nú. Lofaði fólki 300 milljörðum, „upphæðin eins og þú nefnir og jafnvel hærri“. Daginn fyrir kosningar lofaði Vigdís svo, að þetta kæmi „strax“.
Við erum forviða

Allir fimm ráðherrar Sjálfstæðisflokksins lofuðu fyrir kosningar að hafa þjóðaratkvæði um framhald viðræðna við Evrópu. Allir hafa þeir svikið þetta loforð á minnisstæðan hátt. Þetta eru mestu og grófustu svik í pólitískri sögu Íslands. Svona er Flokkurinn komin á lágt plan. Pólitíkusar hafa kvatt reisn og heiðarleika. Horfnir inn í myrkan heim lyga og svika. Þykjast vita, að kjósendafífl yppti öxlum yfir þessu sem öðru. Vandi Flokksins er, að hann hefur ekki lengur neinn hrygg, heldur hlykkjast um völl eins og naðra. Hefur ekkert lært af hruninu. Gamlir og heiðarlegir kjósendur eru bara forviða.
Þórisgata

Frá Kaldrananesi í Bjarnarfirði um Þórisgötu að Bakkagerði í Steingrímsfirði.

Gömul póstleið, fjölfarin og vel vörðuð. Leiðin er merkt beggja vegna með skiltum.

Förum frá Kaldrananesi eftir Þórisgötu um Bringur og síðan austan Bæjarvatna. Suður um Kjöl og Bæjarháls. Þvínæst niður Berg og suðaustur að Bæ og síðan með vegi til Bakkagerðis.

6,5 km

Vestfirðir

Nálægar leiðir: Urriðavötn, Seljavatn, Sandneshryggur, Pyttasundshæðir, Dimmudalir.

Skrásetjari: Jónas Kristjánsson

Heimild: Herforingjaráðskort
Þórdalsheiði

Frá Arnhólsstöðum í Skriðdal um Þórudal og Þórdalsheiði að Áreyjum í Reyðarfirði.

Var fyrrum nefnd Jórunnardalsheiði. Jeppafær línuvegur er um heiðina.

Áður var heiðin víða torfær hestum á vetrum, þótt farið væri þar með fjárrekstra. Slys urðu þar á síðari öldum. Séra Þorleifur Guðmundsson á Hallormsstað féll með hesti sínum 1702 um snjóþak á Yxnagili. Guðmundur Marteinsson frá Reyðarfirði varð þar úti í stórviðri á jólum 1811. Síðast varð þar úti Benedikt Blöndal búfræðingur í janúar 1939, þá kominn niður í Skriðdal.

Byrjum við þjóðveg 1 um Skriðdal hjá Arnhólsstöðum. Förum austur eftir vegi 936 inn í Þórudal. Innarlega í dalnum er þverleið austur í Brúðardal. Við förum þverleiðina austur um Brúðardal milli Brúðardalsfjalls að norðan og Tröllafjalls að sunnan. Upp úr dalbotninum förum við norðaustur á Þórdalsheiði í 500 metra hæð við Hvalvörðu og síðan austur með litríku Yxnagili og um Drangsbrekkur niður í Áreyjardal og sunnan ár að Áreyjum í Reyðarfirði.

9,2 km

Austfirðir

Jeppafært

Nálægar leiðir: Stafdalur, Hjálpleysa, Stuðlaskarð.

Skrásetjari: Jónas Kristjánsson

Heimild: Árbækur Ferðafélagsins
Þórarinsdalur

Frá Langadal um Þórarinsdal að Hólmi í Hítardal.

Byrjum á jeppaslóð um Langadal við norðurenda Langavatns. Förum vestur í heiðarskarðið og síðan beint norðvestur í Þórarinsdal. Förum norðvestur og síðan vestur dalinn að Hólmi. Fylgjum jeppaslóð sunnan Hólms að jeppavegi í Hítardal.

14,5 km

Borgarfjörður-Mýrar

Skrásetjari: Kortavefur LH

Heimild: Kortavefur LH
Þorvaldsskarð

Frá Skriðulandi á Árskógsströnd (Galmaströnd) um Þorvaldsskarð til Árskógsréttar á Árskógsströnd.

Heitir eftir Þorvaldi Galmasyni landnámsmanni í Þorvaldsdal og síðar á Galmastöðum.

Förum frá Skriðulandi skáhallt norðvestur um Kálfahjalla og Hrossahjalla í Þorvaldsskarð, sem er ofan við Kjarna. Upp á Flatahjalla og um Flatneskju í skarðið í 760 metra hæð. Förum með læknum vestur í Mjóadal og síðan norður Mjóadal að austanverðu út í Þorvaldsdal og þann dal áfram norður að Árskógsrétt.

12,5 km

Eyjafjörður

Nálægar leiðir: Derrisdalur, Holárdalur, Þorvaldsdalur, Reistarárskarð.

Skrásetjari: Jónas Kristjánsson

Heimild: Árbækur Ferðafélagsins
Þorvaldsdalur

Frá Árskógsrétt á Árskógsströnd (Galmaströnd) um Þorvaldsdal til Ytri-Tunguár í Hörgárdal.

Heitir eftir Þorvaldi Galmasyni landnámsmanni í Þorvaldsdal og síðar á Galmastöðum.

Förum frá Árskógsrétt suður um Þorvaldsdal framhjá Þverárdal og Nautárdal, í 520 metra hæð við Lambárdal. Áfram suður Þorvaldsdal að Ytri-Tunguá.

22,3 km

Eyjafjörður

Nálægar leiðir: Derrisdalur, Holárdalur, Þorvaldsskarð, Reistarárskarð.

Skrásetjari: Jónas Kristjánsson

Heimild: Árbækur Ferðafélagsins
Þorlákshöfn

Frá þjóðvegi 427 um Þorlákshöfn að brúnni á Ölfusárósum.

Byrjum á þjóðvegi 427 milli Litlalands og Hlíðarena. Förum þráðbeint suðsuðaustur um Hafnarsand til Þorlákshafnar og síðan austur með fjörunni. Þegar við komum austur fyrir Hraunskeið förum við norður yfir þjóðveg 34 að Ölfusá og síðan með ánni að brúnni á Ölfusárósum.

14,7 km

Árnessýsla

Skrásetjari: Jónas Kristjánsson

Heimild: Kortavefur LH
Þorskafjarðarheiði

Frá Þorskafirði til Langadalsstrandar í Ísafirði.

Reiðleiðin liggur fimm kílómetrum vestan bílvegarins um Þorskafjarðarheiði. Greinileg reiðleið, fjölfarin á fyrri öldum.

Byrjum við þjóðveg 60 í Skálmardal við mynni Þorgeirsdals. Förum norður Þorgeirsdal vestan Múlafjalls. Síðan norður og upp Göltur austan dalsins, um Fremri-Fjalldal og þaðan norður á heiðina vestan Gedduvatns, mest í 480 metra hæð. Svo norðnorðvestur um Bröttubrekku og Högn og loks sneiðing um Heiðarbrekkur norðvestur og niður í Langadal. Norður eftir dalnum endilöngum niður að sjó á Langadalsströnd milli Nauteyrar og Arngerðareyrar.

38,7 km

Vestfirðir

Nálægar leiðir: Svelgur, Kollabúðarheiði, Langidalur, Kálfárgljúfur, Steingrímsfjarðarheiði, Brekkufjall.

Skrásetjari: Jónas Kristjánsson

Heimild: Herforingjaráðskort
Þjórsárholt

Frá Þjórsárholti í Gnúpverjahreppi til Laxárdals í Gnúpverjahreppi.

Gömul þjóðleið að Nautavaði á Þjórsá.

Förum frá Þjórsárholti með vegi vestan bæjar á þjóðveg 32 um Gnúpverjahrepp. Síðan norður um Minni-Núp og Stóra-Núp og norður með Núpsfjalli og Miðfelli í Hamarsheiði, Þaðan norður um eyðibýlið Kisu og til norðurs austan við Tangá og Mástungnafjalls. Beygjum síðan til norðnorðvesturs um Stóra-Skyggni í Skáldabúðir og Laxárdal.

12,4 km

Árnessýsla

Nálægir ferlar: Laxárdalsvað, Kaldbaksvað.

Nálægar leiðir: Vaðvöllur, Nautavað, Ásólfsstaðir, Hamarsheiði, Skáldabúðir, Illaver, Hildarfjall, Stóra-Laxá, Stóru-Laxárvað.

Skrásetjari: Jónas Kristjánsson

Heimild: Herforingjaráðskort
Þjórsárdalur

Frá Skriðufelli í Þjórsárdal að Hólaskógi á Gnúpverjaafrétt.

Þetta er upphaf hinnar fornu og vörðuðu Sprengisandsleiðar í suðri.

Dalurinn er nokkuð sléttlendur og vikurborinn eftir endurtekin eldgos í Heklu. Innan við Skriðufell var dalurinn kominn í auðn vegna vikurfalls, en reynt hefur verið að græða han upp, til dæmis með lúpínu. Merkisstaðir í Þjórsárdal eru Stöng, Gjáin, Háifoss, Þjóðveldisbærinn og Vegghamrar. Bærinn að Stöng var grafinn upp árið 1939 og var byggt yfir hann svo nú er hægt að sjá þar hvernig eldstæði og annað innbú leit út á söguöld. Göngubrú er yfir Rauðá rétt fyrir neðan Stöng. Frá Stöng er vinsælt að ganga að Gjánni. Friðsælt er í Gjánni, þar sem Rauðá leikur við hamra og gil. Þar er hvannastóð kringum uppspretturnar og margar tegundir mosa og grasa.

Förum frá Skriðufelli, þar sem Sprengisandsvegur hefst að sunnanverðu. Fyrsta varðan er við Húsagróf, tæpan kílómetra austan við bæinn á Skriðufelli. Við förum vörðuðu slóðina austan Skriðufells upp með Sandá undir Dímoni. Skiljum þar við ána og stefnum austur undir Vegghömrum á suðurenda Reykholts. Förum sunnan við holtið og síðan til austurs norðan við Skeljafell að hestarétt við Stöng. Þaðan förum við suður yfir Fossá og upp með Rauðá á suðurbakka Gjárinnar. Síðan norðaustur um Kjóaflöt og bratt Hólaklif og áfram um Bleikkollugil að fjallaskálanum í Hólaskógi.

14,5 km

Árnessýsla

Skálar:

Hólaskógur: N64 10.192 W19 40.557.

Nálægir ferlar: Gjáin-Stöng, Ísahryggur, Hraunin.

Nálægar leiðir: Skúmstungur, Ásólfsstaðir.

Skrásetjari: Jónas Kristjánsson

Heimild: Vörðuvinafélagið
Þjórsárbakkar

Frá Reykjarétt á Skeiðum um Þjórsárbakka að gömlu Þjórsárbrú.

Mikið er um girðingar á þessari leið. Eru ferðamenn beðnir um að loka hliðum og hafa ekki lausa hesta. Hefur lengi verið vinsæl reiðleið hestamanna.

Förum frá Reykjarétt suðvestur á Murneyrar við Þjórsá. Síðan suður með Þjórsá, um Skeiðháholt að eyðibýlinu Þjótanda.

21,5 km

Árnessýsla

Nálægar leiðir: Vörðufell, Sóleyjarbakki, Vaðvöllur.

Skrásetjari: Jónas Kristjánsson

Heimild: Herforingjaráðskort
Þjórsá

Frá Varghóli á þjóðvegi 286 hringferð með Þjórsá að Varghóli.

Tveimur kílómetrum suðvestan Akvegar er Kirkjuhóll. Þar hafa fundizt minjar um kirkju, sem hefur brunnið. Þar er líka kirkjugarður, hlaðinn úr tveggja metra háum sexstrendum stuðlum, minnisvarði um meiriháttar framkvæmd. Rústirnar eru frá því fyrir árið 1200.

Förum frá Varghóli suðvestur um Þverlæk og Hreiður að Kvíarholti. Þaðan vestur yfir þjóðveg 286 á þjóðveg 284. Eftir honum vestur fyrir suðurenda Gíslholtsvatns, síðan norður um Gíslholt og vestur fyrir Kamb. Þaðan norður með Þjórsá um Kostholt og Ártangaeyri í Kaldárholt. Þaðan austur um Stóra-Dímon og Lambhaga að Þjórsá og áfram austur í Akbraut. Þaðan suður með Þjórsá um Hestaklett og Hestafoss og síðan suður um Bjalla að Læk. Þaðan suðvestur að þjóðvegi 286 og með þeim vegi suður að Varghóli.

30,6 km

Rangárvallasýsla

Nálægar leiðir: Eyjavað.

Skrásetjari: Jónas Kristjánsson

Heimild: Útivistarkort
Þjófaskörð

Frá Hnífsdal um Þjófaskörð til Seljalandsdals í Skutulsfirði.

Þetta er ekki reiðleið.

Á Vestfjarðavefnum segir: ““Úr innri enda Þjófaskarðs er sneitt niður skriðurnar þar til komið er niður á melholt, móa og mýrar, en auðvelt er að þræða þurra leið. Uppi undir hlíðinni til vinstri, handan Skarðsengis, sést endastöð fyrstu skíðalyftunnar á Seljalandsdal við Gullhól. Þaðan er gengið norðan- og austanvert í rótum Sandfells niður lága hjalla að stíflunni í Buná.”

Förum frá Hnífsdal um Heiðarbraut og vestur dalinn framhjá eyðibýlinu Fremri-Hnífsdal og síðan eftir slóða í sneiðingum í átt að Heiðarskarði. Undir skarðinu förum við suður fyrir botn dalsins að Þjófaskörðum. Förum yfir þau í 600 metra hæð og síðan áfram suður í Seljalandsdal. Sneiðum niður skriðurnar, unz við komum niður í gróður. Síðan vestsuðvestur dalinn að vegi til skíðasvæðisins.

10,6 km

Vestfirðir

Ekki fyrir hesta

Mjög bratt

Nálægar leiðir: Heiðarskarð, Botnsheiði, Breiðadalsheiði.

Skrásetjari: Jónas Kristjánsson

Heimild: Útivistarkort
Þjófagil

Frá Fossnesi í Gnúpverjahreppi í Þjófagil.

Förum frá Fossnesi norðvestur með Þverá í Þjófagil.

3,6 km

Árnessýsla

Jeppafært

Nálægar leiðir: Ásólfsstaðir, Fossnes, Hagavað.

Skrásetjari: Jónas Kristjánsson

Heimild: Útivistarkort
Þjófadalsvarp

Frá Klifi á Tóarvegi um Þjófadalsvarp og Vestdalsheiði til þjóðvegar 93 á Fjarðarheiði.

Þar sem leiðin liggur hjá Vatnshnjúk, er eins kílómetra krókur austur að Fjallkonu, þar sem fundust merkar fornleifar, þar á meðal nælur af kvenbúningi.

Förum frá Klifi suður um Fossbrún og suðsuðvestur um Þófadal í Þjófadalsvarp í 840 metra hæð. Áfram suður úr skarðinu og fyrir austan Vatnshnjúk. Komum að austurenda Vestdalsvatns á Vestdalsheiði. Förum vestur með vatninu norðanverðu og beygjum síðan til suðurs við vesturenda vatnsins. Förum suður um Stafdal fyrir austan Stafdalsfell í 630 metra hæð og áfram til Dísubotns. Endum svo við Stafakverk við þjóðveg 93 á Fjarðarheiði milli Seyðisfjarðar og Egilsstaða.

15,2 km

Austfirðir

Nálægar leiðir: Tó, Vestdalsheiði.

Skrásetjari: Jónas Kristjánsson

Heimild: Útivistarkort
Þjófadalir

Frá Árbúðum á Kili að Hveravöllum á Kili.

Þetta er vestari reiðleiðin yfir Kjöl, um Þjófadali. Eystri leiðin liggur um Svartárbotna og Kjalhraun. Bílvegurinn liggur svo enn austar. Lengst af fylgir leiðin Fúlukvísl. Í Hrefnubúðum eru birkileifar í 500 metra hæð. Í Þjófadölum er graslendi. Annars staðar er farið um þýft land og hraun. Þjófadalir eru huliðsheimar, þar sem talið er, að útilegumenn hafi búið. Rauðkollur gnæfir yfir dalnum. Gott skjól er í dalnum. Hann er í 700 metra hæð, en eigi að síður gróinn lyngi, víði og stör. Ekki má nota dalinn sem beitiland fyrir ferðahesta, heldur verða menn að fara þar viðstöðulaust í gegn. Sjá líka slóðina Hvinverjadalur.

Förum frá skálanum í Árbúðum vestur yfir ána og síðan norður yfir þjóðveginn inn á reiðslóð til norðurs að Fúlukvísl undir Hrefnubúðum. Förum síðan slóð norður með ánni, austan Baldheiðar og Þverbrekknamúla. Áfram norður fyrir Kvíslarmúla og beygjum síðan til vesturs um Hlaupið í stefnu á Fremra-Sandfell. Beygjum þar til norðurs í stefnu á Þjófafell og förum síðan inn skarðið milli þess að austanverðu og Þverfells að vestanverðu. Þar komum við inn í Þjófadali í 680 metra hæð. Við förum svo yfir Þröskuld í botni dalsins, þar sem við náum 760 metra hæð. Áfram förum við norður með Þjófadalafjöllum, um Sóleyjardal og Miðdali, þar sem við förum vestan og norðan við Stélbratt. Loks förum við austur um Tjarnardali að hesthúsunum á Hveravöllum.

41,9 km

Árnessýsla

Skálar:

Árbúðir: N64 36.553 W19 42.235.

Þjófadalir: N64 48.893 W19 42.516.

Hveravellir : N64 51.960 W19 33.260.

Hveravellir eldri: N64 52.013 W19 33.756.

Nálægir ferlar: Hvítárvatn, Stélbrattur, Guðlaugstungur.

Nálægar leiðir: Kjalfellsleið, Svartárbotnar, Krákur.

Skrásetjari: Jónas Kristjánsson

Heimild: Jónas Kristjánsson
Þingmannaheiði

Frá Vattarfirði til Vatnsfjarðar.

Áður hluti af þjóðvegi 60 um Barðastrandarsýslu, grýtt leið á aflögðum bílvegi, sem er nokkurn veginn á vegarstæði fornu þjóðleiðarinnar um heiðina. Þar sem Þingmannakleif er orðin torfær, er oftast farið sunnar á heiðina, frá Eiði í Vattarfirði og farið upp Krossbrekkuholt. Friðlýst er forn smiðjutóft norðan Þingmanaár rétt við veginn. Vatnsfjörður og Hörgsnes eru friðland. Arnarsetur eru á svæðinu og þarf að gæta varúðar í umgengni um varptíma.

Byrjum við veg 60 hjá Þingmannakleif í Vattarfirði. Förum bratt norðnorðvestur og upp Þingmannakleif og svo norðvestur um Djúpavatn. Síðan beint vestur á gamla bílveginn um Þingmannaheiði, upp í 420 metra hæð. Við Kjálkafjarðará beinist leiðin meira til suðvesturs. Þar er sæluhús á heiðinni. Síðan förum við suðvestur Þingmannadal og um Smiðjukleifar, að vegi 60 við Þingmannaá í Vatnsfirði.

20,9 km

Vestfirðir

Skálar:

Þingmannaheiði: N65 38.240 W22 58.020.

Nálægar leiðir: Mjólká, Skálmarnes, Breiðaskarð.

Skrásetjari: Jónas Kristjánsson

Heimild: Herforingjaráðskort
Þeistareykjabunga

Frá Vesturdal við Jökulsá á Fjöllum að Þeistareykjum.

Farið er vestur yfir norðurenda Gjástykkis. Það er landsig með grónu hrauni og ótal gjám, sem snúa suður og norður. Víða þarf að fara varlega, því að göt eru í dráttarvélaslóðinni. Hér liggja slíkar slóðir upp frá hverjum bæ norðan hraunsins, en leiðin liggur að mestu um þverslóðir milli þessara slóða. Erfitt getur verið að rata, nema menn hafi ferilinn í GPS-tæki. Síðasti hluti leiðarinnar liggur yfir gróna Þeistareykjabungu. Á bungunni liggur slóðin um Stóra og Litla-Víti, gígana tvo, þaðan sem hraunin eru runnin. Á Þeistareykjum er eyðibýli, sem sagt er, að bjarndýr hafi eytt. Þar hefst líka við draugurinn Þeistareykjamóri, hundur sem þar drapst. Á Þeistareykjum er mikill jarðhiti, sem til stendur að virkja. Áður var þar unninn brennisteinn.

Byrjum á melnum við veginn fyrir ofan Vesturdal við Hljóðakletta. Við förum beint vestur á Dettifossveg og tæpan kílómetra suður með honum. Beygjum síðan aftur í vestur eftir hliðarslóð tæpa tvo kílómetra. Síðan aftur til suðurs tvo-þrjá kílómetra um Skuggaklett. Þar á eftir beygjum við til vesturs langan veg um Keldunesheiði, fyrst í vestur og síðan í norður. Þá beygjum við til vesturs rúman kílómetra og förum svo enn til suðurs af beinu slóðinni. Sú slóð liggur til Þeistareykja norðan Þeistareykjabungu. Við ætlum hins vegar að fara yfir Þeistareykjabungu og förum langa leið til suðurs áður en við komum að þverleið til vesturs. Sú leið liggur upp á Þeistareykjabungu, framhjá Litla-Víti og Stóra-Víti í 530 metra hæð. Förum síðan beint vestur í skarðið norðan við Bæjarfjall og sunnan við Ketilfjall, og loks niður brekkurnar að skálanum á Þeistareykjum í 350 metra hæð.

34,3 km

Þingeyjarsýslur

Skálar:

Svínadalur: N65 55.000 W16 32.000. Hestahólf

Þeistareykir : N65 52.565 W16 57.340.

Nálægir ferlar: Þeistareykir, Hamrahlíð, Sund.

Nálægar leiðir: Randir, Sandabrot, Hrútafjöll, Dettifossvegur, Jörundur & Eilífur, Hólmatungur, Dettifoss.

Skrásetjari: Jónas Kristjánsson

Heimild: Jónas Kristjánsson
Þeistareykir

Frá Kelduhverfi um Þeistareyki á Hólasand.

Á Þeistareykjum er eyðibýli, sem sagt er, að bjarndýr hafi eytt. Þar hefst líka við draugurinn Þeistareykjamóri, hundur sem þar drapst. Á Þeistareykjum er mikill jarðhiti, sem til stendur að virkja. Áður var þar unninn brennisteinn.

Byrjum við þjóðveg 85 í Kelduhverfi, sunnan við Lónslón, hálfum kílómetra vestan við Lón. Þar liggur gamli Reykjaheiðarvegurinn suður með Framfjöllum, fyrst með Hólmafjalli og Stallfjalli, um bæinn Fjöll, síðan meðfram Nafarfjalli og Háskálafjalli. Þá um Áfanga og upp Varnarbrekkur vestan Þríhyrnings. Við suðurenda fjallgarðsins komum við að Sæluhúsmúla, þar sem er fjallakofi í 290 metra hæð. Þar beygjum við af Reykjaheiðarveginum austur Bláskógaveg og komum eftir tæpa tvo kílómetra að jeppafærri þverslóð suður um Rauðhól og Þeistareykjahraun að sæluhúsinu í Þeistareykjum í 360 metra hæð. Förum síðan jeppagötu suður með Bæjarfjalli vestanverðu og Kvíhólafjöllum. Þar erum við í 400 metra hæð. Síðan liggur leiðin suður um Borgarhraun og svo til suðvesturs um Hólasand að þjóðvegi 87 milli Húsavíkur og Mývatns. Þar er sæluhúsið Hólasandur í 360 metra hæð.

31,7 km

Þingeyjarsýslur

Skálar:

Sæluhúsmúli: N65 57.686 W17 02.070.

Þeistareykir : N65 52.565 W16 57.340.

Hólasandur: N65 44.167 W17 06.397.

Nálægir ferlar: Keldunesheiði, Hamrahlíð, Þeistareykjabunga.

Nálægar leiðir: Spóagil, Bláskógavegur, Sæluhúsmúli, Sandabrot, Randir, Draugagrund.

Skrásetjari: Jónas Kristjánsson

Heimild: Jónas Kristjánsson
Þegjandadalur

Frá Hvoli í Aðaldal um Þegjandadal að Þverá í Laxárdal.

Byrjum hjá vegi 856 við Hvol í Aðaldal. Förum suður Þegjandadal og suðaustur um Halldórsstaðaskarð að Þverá.

11,2 km

Þingeyjarsýslur

Nálægir ferlar: Nafarvað, Hvammsheiði, Vatnshlíð.

Nálægar leiðir: Máskot, Ljótsstaðir, Hrossanúpar.

Skrásetjari: Jónas Kristjánsson

Heimild: Herforingjaráðskort
Þaralátursnes

Frá botni Þaralátursfjarðar um Þaralátursnes að gistihúsinu í Reykjarfirði.

Byrjum við ósinn fyrir botni Þaralátursfjarðar. Förum fyrst suðaustur fyrir ósinn og síðan norðvestur að Reykjarfjarðarhálsi og áfram norðaustur með strönd Þaralátursnes, að mestu um stórgrýttar fjörur. Við förum svo til baka suður eftir austurströndinni og komum að gistihúsinu í Reykjarfirði.

11,3 km

Vestfirðir

Erfitt fyrir hesta

Skálar:

Reykjarfjörður: N66 15.425 W22 05.372.

Nálægar leiðir: Reykjafjarðarháls, Svartaskarð, Furufjarðarnúpur, Skjaldabjarnarvík, Fossadalsheiði.

Skrásetjari: Jónas Kristjánsson

Heimild: Útivistarkort
Ytrafell

Frá Hjallanesi á Fellsströnd að Kjallaksstöðum á Fellsströnd.

Við Hjallanes er talið gott hafnarstæði og voru um tíma áætlanir um hafnargerð. Á Kjallaksstöðum bjuggu Kjalleklingar, sem deildu við Ljótólfssyni á Ljótólfsstöðum, sem voru milli Staðarfells og Skóga. Um þau vígaferli er fjallað í Landnámu.

Byrjum við þjóðveg 590 við Harastaði milli Hjallaness og Sótaness á Fellsströnd. Förum rudda slóð norður hlíðina. Förum norðnorðvestur um Ytrafell og komum að Flekkudalsá. Förum norðvestur með henni með veiðivegi að vaði yfir Kjallaksstaðaá norðan brúar á þjóðvegi 590 sunnan Kjallaksstaða.

5,9 km

Snæfellsnes-Dalir

Nálægar leiðir: Fellsströnd, Galtardalur.

Skrásetjari: Jónas Kristjánsson

Heimild: Glaður, hestamannafélag
Vörðufell

Frá Iðubrú á Hvítá um Vörðufell að Húsatóftum á Skeiðum.

Förum frá Iðubrú sunnanverðri vestur fyrir Vörðufell og suður með Hvítá í Fjall á Skeiðum. Síðan suður fyrir Vörðufell, um Vorsabæ, að þjóðvegi 30 við Húsatóftir.

13,0 km

Árnessýsla

Nálægar leiðir: Iðubrú, Eskidalsvað, Þjórsárbakkar.

Skrásetjari: Jónas Kristjánsson

Heimild: Herforingjaráðskort
Vopnafjörður

Frá Hlíð í Vesturárdal í Vopnafirði upp á hringveg 1 við Langadalsvörðu á Möðrudalsheiði.

Örnefnið Biskupsáfangi minnir á, að þetta var hluti Biskupaleiðar, sem lá vestur um Möðrudal og forna ferju á Jökulsá á Fjöllum við Ferjufjall og síðan vestur yfir Ódáðahraun norðan Kerlingardyngju og síðan um Suðurárbotna vestur í Kiðagil og á Sprengisand. Leiðin liggur norðan við núverandi bílveg til Vopnafjarðar og er ófær jeppum. Á leiðinni er farið hjá ýmsum eyðibýlum, sem fóru úr byggð á 19. og 20. öld. Gunnar Gunnarsson skáld átti Arnarvatn og bjó þar í eitt ár í 400 metra hæð, áður en hann fluttist að Skriðuklaustri. Þar er nú fjallaskálinn Arnarvatnsheiði.

Förum frá Hlíð norðvestur upp á Rjúpnafell og síðan vestsuðvestur á Búrfell. Þaðan til suðvesturs vestan Þverfells og áfram suðvestur fyrir suðaustan Álftavatn. Áfram um Desjamýri suðvestur að skálanum við Arnarvatn. Þaðan suður Möðrudalskvos og vestur með Möðrudalskvísl. Síðan til suðurs vestan við Brunahvammsháls að Banatorfum. Suður fyrir endann á Súlendum og þaðan til suðvesturs austan við Þjóðfell um Biskupsáfanga, á þjóðveg 1 við Langadalsvörðu.

40,3 km

Austfirðir

Skálar:

Arnarvatnsheiði: N65 35.479 W15 24.126.

Nálægar leiðir: Haugsleið, Dimmifjallgarður, Hofsárdalur, Skjöldólfur.

Skrásetjari: Jónas Kristjánsson

Heimild: Herforingjaráðskort
Vonarskarð

Frá vegamótum Gæsavatnaleiðar um Vonarskarð að Auröldu við Vatnajökul.

Þessi leið er bönnuð hestum.

Bárðargötu er hér lýst í fimm dagleiðum. Nyrsta leiðin er hér kölluð Réttartorfa. Næst koma Öxnadalsdrög. Síðan Vonarskarð. Þá kemur Hamarskriki. Og loks Fljótsoddi. Réttartorfuleiðin hefst við Svartárkot á Mývatnsheiðum og Fljótsoddaleiðin endar við Miklafell á Síðumannaafrétti. Í þessari útgáfu er ekki gert ráð fyrir, að Bárður hafi farið yfir Hverfisfljót uppi við jökul, sem þó er eins líklegt. Hverfisfljót var þá lítið vatn, kallað Raftalækur. Þannig hefði hann komið suður í Fljótshverfi eins og sagan segir, en ekki suður á Síðu.

Gnúpa-Bárður nam Bárðardal og bjó að Lundarbrekku. Fann, að sunnanáttir voru hlýrri og þurrari en norðanáttir. Því ætlaði hann, að betri lönd væru sunnanlands. Sendi syni sína suður á góunni að kanna það. Þeir fundu gróður í Vonarskarði á þessum kalda árstíma. Þarnæsta vor lét hann hvert húsdýra sinna bera byrðar suður yfir og nam allt Fljótshverfi.

Byrjum á vegamótum Gæsavatnaleiðar og leiðar upp með Skjálfandafljóti að austanverðu, í 800 metra hæð. Við fylgjum ógreinilegri jeppaslóð um Vonarskarð. Förum fyrst suðvestur og síðan beint suður milli Fljótsborgar og Langháls að vestan og Dvergöldu að austan. Norðan við Hnúð og Tindafell beygir leiðin suðvestur milli Stakfells að norðan og Valafells að sunnan. Þar erum við í 1060 metra hæð. Síðan niður Gjóstuklif og krók vestur í Snapadal. Þaðan til suðurs austan við Deili og Svarthöfða. Þar á milli er Vonarskarð í 940 metra hæð. Tæpir þrír kílómetrar eru í beina línu milli Svarthöfða og Vatnajökuls. Við förum áfram suður skarðið um Köldukvíslarbotna nálægt jöklinum, austan við Auröldu. Þar endar þessi leið í 900 metra hæð og við tekur leiðin um Hamarskrika suður í Jökulheima. Héðan eru fimm kílómetrar að fjallaskálanum Hágöngur við Hágöngulón.

42,9 km

Þingeyjarsýsla, Rangárvallasýsla

Ekki fyrir hesta

Skálar:

Hágöngur: N64 34.353 W18 04.238.

Nálægir ferlar: Öxnadalsdrög, Hamarskriki.

Nálægar leiðir: Gæsavötn, Kambsfell, Hágöngulón.

Skrásetjari: Jónas Kristjánsson

Heimild: Útivistarkort